钦定古今图书集成/理学汇编/学行典/第165卷 > 李燔
## 钦定古今图书集成/理学汇编/学行典/第165卷 > 李燔

按《宋史李燔传》：“燔字敬子，南康建昌人。少孤，依舅氏。
中绍熙元年进士第，授岳州教授。未上，往建阳从朱
熹学。熹告以曾子弘毅之语，且曰：‘致远固以毅，而任
重，贵乎弘也’。燔退，以弘名其斋，而自儆焉。至岳州，教
士以古文六艺，不因时好。且曰：‘古之人皆通材用，则
文武兼焉’。即武学，诸生文振而识高者，拔之，辟射圃”，
令其习射，廪老将之长于艺者，以率偷惰。以祖母卒，
解官承重而归。改襄阳府教授，复往见熹，熹嘉之。凡
诸生未达者，先令访燔，俟有所发，乃从熹折衷，诸生
畏服。熹谓人曰：“燔交友有益，而进学可畏。且直谅朴
实，处事不苟，他日任斯道者，必燔也。”熹没，学禁严，燔
率同门往会葬事，封窆不少休。及诏访遗逸，九江守
以燔荐，召赴都堂审察，辞。再召，再辞。郡守请为白鹿
书院堂长，学者云集，讲学之盛，他郡无与比。除大理
司直，辞，寻添差江西运司干办公事。江西帅李玨、漕
使王补之交荐之。会洞寇作乱，帅、漕议平之，而各持
其说。燔徐曰：“寇非吾民耶？岂必皆恶？然其如是，诚以
吾有司贪刻者激之”，及将校之邀功者逼成之耳。反
是而行之，则皆民矣。帅、漕曰：“干办议事，谁可行者？”燔
请自往。乃驻兵万安，会近洞诸巡尉察隅保之尤无
良者易置之，分兵守险，驰辩士谕贼逆顺祸福，寇皆
帖服。洪州地下异时赣，江涨而堤坏，久雨辄涝。燔白
于漕帅修之，自是田皆沃壤。漕司以十四界《会子》新
行，价日损。乃视民税产物力，各藏会子若干，官为封
识，不时点阅，人爱重之，则价可增，慢令者黥籍，而民
诪张持空券益不售。燔与国子学录李诚之力争，不
能止。燔又入札争之曰：“钱荒楮涌，子母不足以相权。
不能行楮者，由钱不能权之也。楮不行而抑民藏之，
是弃物也。诚能节用，先谷粟之实务，而不取必于楮
币，则楮币为实用矣。”札入，漕司即弛禁诣燔谢。燔又
念社仓之置，仅贷有田之家，而力田之农不得沾惠，
遂倡议褒谷创社仓，以贷佃人。有旨改官，通判潭州，
辞，不许。真德秀为长沙帅，一府之事咸谘燔，不数月
辞归。当是时，史弥远当国，废皇子竑，燔以三纲所关，
自是不复出矣。真德秀及右史魏了翁荐之，差权通
判隆兴府。江西帅魏大有辟充参议官，皆辞，乃以直
秘阁主管庆元至道宫。燔自谓居闲无以报国，乃荐
崔与之、魏了翁、真德秀、陈宓、郑寅、杨长孺、丁黼、叶宰、
龚维藩、徐侨、刘宰、洪咨夔于朝。绍定五年，帝论及当
时高士累召不起者，史臣李心传以燔对，且曰：“燔乃
朱熹高弟，经术行义亚黄干，当今海内一人而已。”帝
问今安在？心传对曰：“燔，南康人。先帝以大理司直召
不起，比乞致仕，陛下诚能强起之，以寘讲筵，其裨圣
学岂浅浅哉！”帝然其言，终不召也。九江蔡念成称燔
心事有如秋月。燔卒，年七十。赠直文华阁，谥文定，补
其子举下州文学。燔尝曰：“凡人不必待仕宦有位为
职事，方为功业，但随力到处，有以及物，即功业矣。”又
尝曰：“仕宦至卿相不可矣。寒素体夫子，无入不自得
者，正以磨挫骄奢，居移气，养移体。”因诵古语曰：“分之
所在，一毫跻攀不止，善处者退一步耳。”故燔处贫贱
患难，若平素不为动，被服布素，虽贵不易入仕。凡四
十二年，而历官不过七考。居家讲道。学者宗之。与黄
干并称曰“黄李。”孙镳登进士第。